**VALITSIJAMIESTEN ehdotus 2/2010**

**kirkkohallituksen ulkoasiain osaston johtajana toimivan kirkkoneuvoksen valitsemiseksi**

Kirkolliskokous lähetti täysistunnossaan 3. toukokuuta 2010 valitsijamiehille valmisteltavaksi kirkkohallituksen ulkoasiain johtajana toimivan kirkkoneuvoksen vaalin. Kirkolliskokouksen työjärjestyksen 9 §:n mukaan valitsijamiesten tehtävänä on tehdä kirkolliskokoukselle ehdotus kirkkoneuvoksen valinnasta. Kirkkohallituksessa on huolehdittu hakuprosessin teknisestä valmistelusta.

Kirkkohallituksen ulkoasiain osaston johtajana toimivan kirkkoneuvoksen virkaa haki määräaikaan 1.2.2010 kello 16.15 mennessä 16 hakijaa. Kirkolliskokoukselle jaetussa yhteenvedossa hakijat on esitelty siinä järjestyksessä, jossa heidän hakemuksensa saapuivat.

Valitsijamiehet päättivät kokouksessaan 11.2.2010, että haastatteluun kutsutaan hakijat (aakkosjärjestyksessä) Kaisamari Hintikka, Jari Jolkkonen, Risto Jukko, Jyri Komulainen, Markku Kotila ja Kimmo Kääriäinen. Haastattelijoina toimivat valitsijamiesten puheenjohtaja Eero Huovinen, edustajat Jaana Marjanen, Kaisa Rönkä ja Åsa A. Westerlund sekä kirkkoneuvos Pirjo Pihlaja. Haastatteluryhmä lähetti haastatellut hakijat henkilöarviointeihin. Henkilöarvioinnin suoritti psykologi Ritva Hietamäki Psycon Oy:stä. Valitsijamiehet kuulivat kokouksessaan 12.3.2010 haastatteluryhmää ja psykologi Ritva Hietamäkeä. Valitsijamiesten pyynnöstä antoi kirkkohallitus täysistunnossaan 20.4.2010 ja kirkon ulkoasiain neuvosto kokouksessaan 29.3.2010 valitsijamiehille lausunnon hakijoista.

Valitsijamiesten käsityksen mukaan hakemusasiakirjojen, haastattelujen ja henkilöarviointien perusteella kuuden haastatellun joukosta esille nousevat aakkosjärjestyksessä neljä hakijaa: Kaisamari Hintikka, Jari Jolkkonen, Risto Jukko ja Kimmo Kääriäinen. Näiden neljän hakijan joukosta Jolkkonen ja Kääriäinen kohoavat muiden yläpuolelle. Kummallakin on monipuolista kokemusta kirkon toiminnasta, ekumeenisten ja kirkon ulkosuhteiden hoitamisesta sekä johtamisesta. Kumpikin tuntee kirkon keskushallinnon hyvin. Molemmat ilmaisivat kirkon ulkoasiain osaston toimintaa koskevat näkemyksensä johdonmukaisesti.

Jolkkosen osaaminen painottuu ekumeeniseen teologiaan ja kirkkojen välisiin suhteisiin sekä ulkomailla että kotimaassa. Hän on osoittanut lahjakkuutta johtamistaidoissa, mutta häneltä puuttuu laaja esimieskokemus. Kääriäinen tuntee hyvin kirkon ja seurakunnan työn ja hallinnon, joista hänellä on pitkä kokemus. Kansainvälisen tutkimusyhteistyön ja Venäjän ortodoksisen kirkon kanssa käytyjen oppineuvottelujen kautta hän on perehtynyt ekumeenisiin kysymyksiin. Kääriäisellä on vahvaa näyttöä asiantuntijaorganisaation johtamisesta. Kääriäinen arvioitiin vuorovaikutustaidoiltaan parhaaksi haastatelluista ja hänen kielitaitonsa on monipuolisempi kuin Jolkkosen.

Kokouksessaan 4.5.2010 valitsijamiehet äänestivät kirkolliskokoukselle tehtävästä ehdotuksesta. Umpilipuin toimitetussa äänestyksessä Kimmo Kääriäinen sai 20 ääntä ja Jari Jolkkonen 5 ääntä.

Valitsijamiehet ehdottavat, että kirkolliskokous valitsisi kirkkohallituksen ulkoasiain osaston johtajana toimivan kirkkoneuvoksen virkaan TT, johtaja Kimmo Kääriäisen 1.1.2011 alkaen.

Turussa 5. toukokuuta 2010

Valitsijamiesten puolesta

Eero Huovinen Tuija Korva

puheenjohtaja sihteeri